Na šoli je od novembra 2016 do marca 2017 potekala STARŠEVSKA OKRPČEVALNICA v okviru delovanja Šolskega sklada OŠ Malečnik.

**STARŠEVSKA OKREPČEVALNICA** je bila namenjena staršem, ki so želeli potrditi dobre plati lastnega starševstva in jih še okrepiti, izmenjati izkušnje z drugimi starši, odkriti pasti starševstva, poiskati tiste vzgojne poti, ki bodo otrokom omogočale, da bo zrasel v srečnega, odgovornega, samostojnega in zadovoljnega človeka, ki nam bo v ponos in bo zaradi njega svet lepši.

Starševsko okrepčevalnico je vodila Darja Krstić Podgorelec, univ. dipl. socialna delavka, šolska in družinska mediatorka, NLP praktik … ter mama treh otrok.

Zapis vodje Starševske okrepčevalnice:

Okrepčevalnice se je udeležilo 6 staršev, kar je bilo dovolj, da smo lahko uresničili zastavljene cilje in je vsak imel možnost sodelovanja, kolikor je želel in potreboval. Včasih smo naša druženja podaljšali tudi za kakšno urco ali dve.

Kot vodja delavnic bi se iskreno zahvalila vsem sodelujočim staršem in njihovim otrokom, ki so se s svojo odkritostjo in pripravljenostjo na sodelovanje, res izkazali. Pripravljeni so bili, da raziščejo in podelijo svoje vzgojne prijeme, ki delujejo, ob tem pa so bili tudi pripravljeni, da se soočijo in podelijo tudi tiste vzgojne prijeme, s katerimi niso najbolj uspešni. Starši so sami, z mojim vodenjem iskali možnosti za spremembe, pri tem pa so jim pomagali njihovi otroci, ki so se udeležili ene izmed delavnic.

Delavnice so bile tudi zame neprecenljiva pozitivna izkušnja.

**S sodelovanjem v okrepčevalnici so sodelujoči starši naredili dvojno dobro delo, kot starši so se okrepili za vlogo starša in s prispevkom v skupni višini 180€ pomagali Šolskemu skladu OŠ Malečnik za uresničitev zastavljenih ciljev.**

Hvala staršem še za prispevek, hvala vodstvu šole za podporo pri ideji o okrepčevalnici in prostoru, ki smo ga lahko koristili. Hvala tudi čistilki Jožici, ki je potrpežljivo čakala, da smo zaključili in je lahko opravila svoje delo.

 Darja Krstić Podgorelec

Sodelujoči starši so po delavnicah zapisali:

Na Starševski okrepčevalnici smo se zbrali starši različnih starosti in ugotovili, da imamo vsi enake »težave« in da pri tem nismo sami. Izmenjali smo si ideje in jih doma preizkusili. Najbolj všeč mi je bilo, da smo vanj vključili otroke in tako dobili povratne informacije, za kar se zahvaljujem organizatorki delavnice. To bi morali vsi preizkusiti, preizkušeno deluje.

Vemo, da v današnjem času zelo hitro živimo, zato čas namenjen otroku, naj bo resnično njegov, pa čeprav bo kratek, bo pa zato bolj sladek.

Prisluhnimo otrokom, ker nam vse povedo, samo slišati jih moramo. Škoda, da toliko otrok, pa tako majhen odziv. Hvala za prijetne in koristne ure druženja.

Na delavnici smo delili svoje izkušnje, dobivali nasvete, kako ravnati v določenih starševskih situacijah. Vzdušje je bilo prijetno, sproščeno.

Pohvalila bi voditeljico delavnice, ki nas je usmerjala pri delu tako, da smo sami prišli do zaključenih rešitev in spoznanj, ki so nam »dale misliti« ali so »prebudila« pri nas vrednote družine oz. starševstva.

Pridi na Starševsko okrepčevalnico!

Prva misel je bila, kaj bomo krepili, telo ali kaj?

Vzgoja otroka in biti uspešen starš je mojemu partnerju in meni izziv in nama veliko pomeni, Zato mi je sodelovanje na delavnicah bilo zelo všeč, koristno in praktično.

Pohvala Darji Krstić Podgorelec za idejo in izvedbo, šoli pa za prosto učilnico.

Vesela sem, da sem se udeležila delavnic, saj je vsako novo spoznanje vedno dobrodošlo. Pravijo, da se človek vedno uči in za učenje nikoli ni prepozno. Na delavnicah je bilo zanimivo in vedno polno vprašanj. Hvala Darji za njen čas in njene besede.

Kdor hoče videti, mora gledati s srcem, je bilo napisano.

In kdor želi uspešno vzgajati mora zaupati intuiciji, nasvetom stare mame in nujno dopolnjevati svoja prepričanja, dvome, strahove s pogledi ljudi, ki imajo drugačna znanja. Znanja, ki so konkretno podkrepljena z izkušnjami, teorijami, znanja, ki so jih dognali strokovnjaki. Če pa je to povrhu še mama z lastnimi otroki, ne gre zamuditi priložnosti, da človek sprejme napotke in možnosti se družiti s sebi podobnimi mamami, ki nam je mar. Poučno, zabavno, klepetavo je bilo. Hvala.